“สมหมาย” เปิดใจพร้อมพ้นครม.
รมว.คลัง เปิดใจพร้อมถูกปรับออกจากครม.
18 ส.ค. 2558

รมว.คลัง เปิดใจพร้อมถูกปรับออกจากครม. 
วันที่ 18 สค.นายสมหมาย ภาษี รมว.คลัง เปิดเผยภายหลังการประชุม คณะรัฐมนตรี(ครม.)  ว่า เหตุการณ์ระเบิดที่แยกราชประสงค์จกระทบต่อเศรษฐกิจเพียงใดขึ้นอยู่กับความเชื่อมั่นระยะต่อไปโดยเฉพาะในช่วงฤดูกาลท่องเที่ยวในช่วงเดือน ต.ค.- พ.ย. ว่าจะเปลี่ยนแปลงจากตอนนี้หรือไม่ หากไม่เปลี่ยนแปลงก็คงกระทบต่อเศรษฐกิจไทย แต่ก็ภาวนาว่าอย่าให้กระทบมาก  
ผู้สื่อข่าวรายงานว่า หลังการประชุม ครม. ที่ครั้งนี้ใช้เวลาประชุมเพียง 1.30 ชั่วโมง คือตั้งแต่ 9.00 -10.30 น. รัฐมนตรีด้านเศรษฐกิจหลายคนได้ลงมาจากห้องประชุมช้ากว่ารัฐมนตรีอื่นๆ ประมาณ 20 นาที ประกอบด้วยนายสมหมาย นายวิสุทธิ์ ศรีสุพรรณ รมช.คลัง นายณรงค์ชัย อัครเศรณี รมว.พลังงาน นายปีติพงศ์ พึ่งบุญ ณ อยุธยา รมว.เกษตรฯ และนายอำนวย ปะติเส รมช.เกษตร ผู้สื่อข่าวสอบถามนายสมหมายว่า หารือกับ ร.ม.ว.ปรีดิยาธร เทวกุล รองนายกรัฐมนตรีอยู่ใช่หรือไม่ หารือเรื่องอะไร  นายสมหมาย ตอบเพียงว่า “หารือกันเรื่องงาน” 
นายสมหมาย กล่าวว่า  หากในการปรับ ครม. จะให้ตนไปก็มีความพร้อมอยู่แล้ว   อย่างไรก็ตามนโยบายที่อยากให้มีการดำเนินการต่อมี 2 เรื่องคือ กฎหมายภาษีที่ดินซึ่งจะดำเนินการในอัตราที่ประชาชนรับได้และไม่ได้ดำเนินการเก็บทันที แต่เริ่มเก็บ 3 ปีหลังจากประกาศใช้กฎหมาย รวมถึงดำเนินการต่อเรื่องพระราชบัญญัติจัดการหนี้ 7 แสนล้านบาท ซึ่งขณะนี้เตรียมการไว้พร้อมหมดแล้วเหลือเพียงการเสนอเข้า ครม.และดำเนินการตามขั้นตอนทางกฎหมาย